R E L A C I O N

PËR
PROJEKTLIGJIN “PËR RATIFIKIMIN E MARRËVESHJES, NDËRMJET REPUBLIKËS SË SHQIPËRISË DHE ZYRËS                                                                 SË POLICISË EVROPIANE(EUROPOL), PËR BASHKËPUNIMIN STRATEGJIK DHE OPERACIONAL”

Marrëveshja, ndërmjet Republikës së Shqipërisë dhe Zyrës së Policisë Evropiane (EUROPOL), për  bashkëpunimin strategjik dhe operacional është miratuar, në parim, me vendimin e nr.566, datë 27.6.2013, të Këshillit të Ministrave, dhe është nënshkruar në datën 9 dhjetor 2013.
Qëllimi i kësaj marrëveshjeje bazohet në platformën dhe në vullnetin e përbashkët të palëve për të luftuar format e rënda të krimit të organizuar, siç janë ato që kanë të bëjnë me:

·  trafikimin e paligjshëm të lëndëve narkotike;
·  aktivitetet e paligjshme të pastrimit të parave;

·  trafikimin e qenieve njerëzore;

·  trafikimin e mjeteve motorike;

·  tregtimin e paligjshëm të organeve dhe indeve njerëzore;

·  trafikimin e paligjshëm në vlerat kulturore, duke përfshirë veprat antike dhe veprat e artit;

·  shantazhin dhe shfrytëzimin;

·  falsifikimin e parave dhe të mënyrave të pagesave;

·  krimin kompjuterik;
si dhe me forma të tjera të krimit, të përmendura në shtojcën 1 të kësaj marrëveshjeje.

Në nenin 2 të kësaj projektmarrëveshjeje janë parashikuar përkufizimet për qëllimin e kësaj marrëveshjeje.  

Në nenin 3 të kësaj projektmarrëveshjeje është parashikuar objekti  bashkëpunimit, duke iu referuar mandatit të EUROPOL-it dhe interesit të bashkëpunimit ndërmjet palëve.

Në nenin 4 të kësaj projektmarrëveshjeje është parashikuar përmbajtja e fushës së bashkëpunimit. Bashkëpunimi, në vijim të shkëmbimit të informacionit në përputhje me detyrat e EUROPOL-it, ashtu siç është përcaktuar në vendimin e Këshillit të Europolit, në veçanti, përfshin shkëmbimin e njohurive të specialistëve, raportet e përgjithshme për situatat, rezultatet e analizës strategjike, informacion për procedurat e hetimit kriminal, informacion për metodat e parandalimit të krimit, pjesëmarrje në aktivitetet e trajnimit, si dhe dhënien e konsulencës e të mbështetjes për hetimet individuale kriminale.

Një nga elementet më të rëndësishme që lidhet me zbatimin e kësaj marrëveshjeje bashkëpunimi policor në planin operacional, është shkëmbimi i informacionit. Në këtë prizëm, në marrëveshje parashikohen detyrimet e ndërsjella  për secilën palë dhe specifikohen pikat e kontaktit, të caktuara për shkëmbimin e informacionit, si dhe përcaktohen qëllimet e jepen modalitetet për shkëmbimin, përpunimin, përdorimin dhe fshirjen e informacionit, mënyrat e kërkesës për asistencë dhe të shkëmbimit të profesionalizmit, për të cilën pala shqiptare është e interesuar të kualifikojë më tej personelin dhe ekspertët e saj.

Në nenin 6 të kësaj projektmarrëveshjeje janë parashikuar pikat e kontaktit për shkëmbimin e të dhënave, si dhe mënyrat e bashkëpunimit ndërmjet palëve.

Për nga mënyra dhe përmbajtja e këtij bashkëpunimi, Republika e Shqipërisë afrohet më tepër me EUROPOL-in, vendet e Bashkimit Evropian dhe vetë Bashkimin Evropian, duke bashkëpunuar sipas standardeve evropiane.

Palët bien dakord, që, për të zgjeruar bashkëpunimin dhe për të rritur e për të monitoruar zhvillimin e dispozitave të kësaj marrëveshjeje, të kenë shkëmbime të rregullta.

Në mënyrë më specifike parashikohet:
· Takime të nivelit të lartë ndërmjet EUROPOL-it dhe autoriteteve kompetente të Republikës së Shqipërisë duhet të zhvillohen rregullisht për të diskutuar çështjet për këtë marrëveshje dhe bashkëpunimin në përgjithësi. 

· Një përfaqësues i pikës kombëtare të kontaktit dhe një përfaqësues i EUROPOL-it të konsultohen me njëri - tjetrin rregullisht për çështjet policore dhe çështjet e interesit të përbashkët për të realizuar objektivat e tyre dhe për të bashkërenduar aktivitetet e tyre përkatëse.

· Një përfaqësues i pikës kombëtare të kontaktit mund të ftohet të marrë pjesë në takimin e drejtuesve të njësive kombëtare të EUROPOL-it.

Sipas rastit, konsultimi duhet të organizohet në nivelin e kërkuar. ndërmjet përfaqësuesve të autoriteteve kompetente të Republikës së Shqipërisë dhe EUROPOL-it, përgjegjëse për fushat e kriminalitetit, në të cilat zbatohet kjo marrëveshje, për të rënë dakord për mënyrën më efektive me të cilën do të organizohen aktivitetet e tyre të veçanta, si për shembull mbrojtja e dëshmitarëve.

Në nenin 9  të kësaj projektmarrëveshjeje është parashikuar të ruhen dispozitat e marrëveshjes aktuale strategjike ndërmjet palëve. 

Në nenin 10 të kësaj projektmarrëveshjeje janë parashikuar dispozitat e përgjithshme për shkëmbimin e informacionit, ku përcaktohen shkëmbimi i informacionit të mbledhur, të ruajtur dhe të transmetuar në përputhje me kuadrin ligjor të secilës palë dhe që nuk është në kundërshtim me të drejtat e njeriut.

Gjithashtu, në projektmarrëveshje konsolidohet nevoja e ndërtimit të një klime mirëbesimi ndërmjet palëve, veçanërisht për sa i përket informacionit të shkëmbyer prej tyre. Kjo ka të bëjë me dhënien e mbrojtjes për informacionin nëpërmjet niveleve të përcaktuara të klasifikimit.

Në nenin 11 të kësaj projektmarrëveshjeje është parashikuar transferimi i të dhënave personale, sipas parimit të tregimit të qëllimit dhe arsyes për këtë veprim nga ana e palës kërkuese. Në mungesë të një të përcaktimi, palëve nuk u lejohet të transmetojnë të dhëna personale. Gjithashtu, në këtë nen është parashikuar se vazhdimi i mbajtjes të të dhënave personale të transferuara duhet të bëhet në përputhje me parimin e nevojës që ato vazhdimisht duhet të paraqesin sipas qëllimit dhe arsyeve që janë transferuar. Të dhënat personale duhet të fshihen, kur ato nuk janë më të nevojshme për qëllimin për të cilin janë marrë. EUROPOL-i do të mbajë një regjistër për të gjitha të dhënat personale të komunikuara sipas këtij neni dhe për arsyet e këtyre komunikimeve.
Në nenin 12 të kësaj projektmarrëveshjeje është parashikuar vazhdimi logjik i nenit pararendës dhe ka të bëjë me përdorimin e informacionit të marrë, duke parashikuar e respektuar kushtet apo kufizimet e veçanta që mund t’i jenë vendosur informacionit të marrë. Është parashikuar mundësia e përdorimit të informacionit, nëse lind e nevojshme që informacioni të përdoret për qëllime të tjera nga ai për të cilin është marrë, pas marrjes së pëlqimit të palës dhënëse. 

Në nenin 13 të kësaj projektmarrëveshjeje parashikohet në mënyrë të ndërsjellë se tjetërsimi i informacionit të marrë nga pala kërkuese prej palës dhënëse do të bëhet për autoritetet e listuara në këtë marrëveshje, tjetërsimi informacionit i autoriteteve të treta apo shteteve a subjekteve publike të treta  duhet të bëhet në përputhje me parimin e dhënies së pëlqimit të palës së interesuar që ka dhënë informacionin.

Në nenin 14 të kësaj projektmarrëveshjeje janë parashikuar ruajtja, rishikimi, korrigjimi dhe fshirja e të dhënave personale, të cilat bëhen në përputhje me parimin përkatës e, deri sa të jetë e nevojshme, me qëllimin e kërkimit të informacionit dhe sidoqoftë jo më shumë se 3 vjet nga data e transmetimit. Nëse nuk është më e nevojshme, atëherë informacioni do të fshihet sipas parimit të fshirjes të të dhënave, të cilat nuk paraqesin më qëllimin për ruajtjen e tyre.

Në rastet kur EUROPOL-i njoftohet për korrigjimin dhe fshirjen e të dhënave të marra nga ana e Republikës së Shqipërisë, megjithatë mund të vendosë të mos fshijë informacionin, në rast se informacioni i ndodhur në dosje është më i zgjeruar se ai që posedon Republika e Shqipërisë dhe është i nevojshëm shqyrtimi i mëtejshëm i tyre. Në këtë rast, EUROPOL-i duhet të informojë Republikën e Shqipërisë për ruajtjen e mëtejshme të këtij informacioni.

Në nenin 15 të kësaj projektmarrëveshjeje janë parashikuar dispozita që kanë të bëjnë me vlerësimin dhe burimet e informacionit, duke përcaktuar kriteret të cilat ofrojnë standarde sigurie, autenticiteti, kompetence, vërtetushmërie, të përbashkëta për të dyja palët.

Në nenin 16 të kësaj projektmarrëveshjeje është parashikuar siguria e  informacionit të shkëmbyer nga palët. Palët duhet të garantojnë që informacioni i marrë apo i shkëmbyer të jetë i mbrojtur nga masa teknike dhe organizative. Këto masa duhet të jenë të nevojshme vetëm në rastet kur përpjekja që ata bëjnë është në raport me objektivin e caktuar për t’u arritur për mbrojtjen e informacionit, sipas kushteve e kritereve të detajuara, të përcaktuara në këtë  nen, ku parashikohet një detyrim teknik, organizativ për garantimin dhe respektimin e sigurisë nëpërmjet marrjes së masave të nevojshme për këtë qëllim nga ana e autoriteteve ligjzbatuese.

Në nenin 17 të kësaj projektmarrëveshjeje është parashikuar një formë e veçantë bashkëpunimi për t’iu bashkëngjitur grupeve të analizës së EUROPOL-it sipas kushteve dhe termave, për të cilat është rënë dakord për këtë qëllim. Bëhet fjalë për një risi në fushën e bashkëpunimit me EUROPOL-in që rrit nivelin e aksesit të vendeve jo anëtare të BE-së, sipas një konceptimi të ri dhe më efikas të analizës dhe në përputhje me metodat e reja që do të zbatojë zyra e EUROPOL-it.
Në nenin 18 të kësaj projektmarrëveshjeje është parashikuar, si një formë e veçantë bashkëpunimi, lehtësimi i ndërsjellë që palët do të mbështetin për pjesëmarrjen në skuadrat e përbashkëta hetimore. Edhe kjo formë bashkëpunimi përbën një risi në marrëdhëniet e EUROPOL-it me shtetet jo anëtare të BE-së, dhe përbën hapin e parë drejt rendit juridik evropian.

Në nenin 19 të kësaj projektmarrëveshjeje janë parashikuar një sërë parimesh themelore të bashkëpunimit, të cilat nuk mund të anashkalohen nga palët dhe këto dispozita përcaktojnë kuadrin rregullues të bashkëpunimit e, në raport me marrëveshjen strategjike aktuale, përbën një risi të propozuar në këtë projektmarrëveshje, duke krijuar një standard minimal bazë të nevojshëm për funksionimin e marrëdhënieve bashkëpunuese ndërmjet dy palëve.   

Në nenin 20 të kësaj projektmarrëveshjeje është parashikuar rënia dakord për hartimin e memorandumit të mirëkuptimit për konfidencialitetin dhe sigurimin e informacionit, i cili do të përmbajë dispozitat e organizimit të sigurisë së palëve, edukimin dhe trajnimin, standardet e projektimit të sigurisë, tabelën e ekuivalencave, trajtimin e informacionit të klasifikuar dhe vlerat e sigurimit të informacionit. Shkëmbimi i informacionit të klasifikuar është kushtëzues në konkluzionet e memorandumit të mirëkuptimit për besueshmërinë dhe sigurimin e informacionit.

Në nenin 21 të kësaj projektmarrëveshjeje është parashikuar parimi i përgjegjshmërisë së palës, eventualisht për çdo dëm të shkaktuar ndaj një individi, si rezultat i gabimeve ligjore apo faktike në shkëmbimin e informacionit. 

Për sa i përket zgjidhjes së mosmarrëveshjeve, që lidhen me interpretimin dhe zbatimin e marrëveshjes, parashikohet zgjidhja e tyre nëpërmjet konsultimeve dhe bisedimeve ndërmjet përfaqësuesve të palëve.

Në projektmarrëveshje përcaktohet edhe çështja e shpenzimeve, ku parashikohet se palët do të përballojnë në mënyrë të ndërsjellë shpenzimet që lidhen me zbatimin e kësaj marrëveshjeje, me përjashtim të rasteve të caktuara, për të cilat do të gjenden zgjidhje, sipas rastit, me marrëveshje ndërmjet palëve.

Marrëveshja ka edhe një klauzolë të veçantë, në të cilën theksohet moscenimi ose mosndikimi i saj mbi dispozitat e ndonjë traktati apo marrëveshjeje për ndihmë të ndërsjellë ligjore apo mbi çfarëdo marrëveshje apo për rënie dakord ndërmjet palëve për shkëmbimin e informacionit ndërmjet Republikës së Shqipërisë dhe çdo shteti anëtar të Bashkimit Evropian.

Përfundimi i marrëveshjes është lënë me afat të pacaktuar kohe, duke parashikuar edhe mënyrat e dhënies fund të saj, e cila mund të bëhet me shkrim nga secila palë me anë të njoftimit paraprak prej tre muajsh. Për sa u përket ndryshimeve dhe shtesave të marrëveshjes, për të cilat palët mund të jenë të interesuara, ato mund të bëhen në çdo kohë nëpërmjet miratimit të ndërsjellë ndërmjet palëve, vetëm me shkrim, dhe EUROPOL-i jep miratimin e tij vetëm pasi këto ndryshime të jenë miratuar më parë nga Këshilli i Bashkimit Evropian.

Pjesë përbërëse e marrëveshjes janë edhe tri shtojca, ku në shtojcën e parë paraqitet një listë e veprave kriminale që synohen të luftohen në kuadër të kësaj marrëveshjeje, në të dytën paraqitet emërtimi i autoriteteve shqiptare kompetente për parandalimin dhe goditjen e veprave penale në kuadër të                 nenit 3 (1), të marrëveshjes, dhe në shtojcën e tretë parashikohen detyrat dhe statusi i oficerit ndërlidhës. Këto shtojca mund të ndryshohen nëpërmjet palëve me shkëmbim notash. Marrëveshja hyn në fuqi në datën në të cilën Republika e Shqipërisë njofton me shkrim EUROPOL-in nëpërmjet rrugëve diplomatike se ajo ka përfunduar procedurat e saj të brendshme për ratifikimin e marrëveshjes. 

Kjo marrëveshje nuk cenon apo ndikon mbi dispozitat ligjore për shkëmbimin e informacionit të parashikuar nga ndonjë marrëveshje për ndihmë të ndërsjellë juridike ose marrëveshje apo masë tjetër bashkëpunimi apo marrëdhënie bashkëpunimi në fushën e zbatimit të ligjit ndërmjet  Republikës së Shqipërisë dhe çdo shteti anëtar të Bashkimit Evropian.

Në nenin 27 është parashikuar përfundimi i marrëveshjes së bashkëpunimit strategjik, nënshkruar ndërmjet Republikës së Shqipërisë dhe EUROPOL-it më 5 shkurt 2007, dhe marrëveshja për oficerët e ndërlidhjes, nënshkruar ndërmjet Ministrisë së Brendshme të Republikës së Shqipërisë dhe EUROPOL-it më                26 shkurt 2009, të cilat do të shfuqizohen menjëherë pas hyrjes në fuqi të kësaj marrëveshjeje, e cila përmbledh në një instrument të vetëm ndërkombëtar të dyja regjimet e marrëveshjeve, atë strategjik dhe atë operativ. Efekti ligjor i të dyja marrëveshjeve do të mbetet në fuqi.

Institucioni përgjegjës për zbatimin e kësaj marrëveshjeje është Ministria e Punëve të Brendshme.

Në zbatim të nenit 121 të Kushtetutës, ky projektligj i paraqitet Kuvendit për ratifikim.

